Ukážka z elektronickej knihy

Ježiš žije

Sarah Young

Jesus Lives: Seeing His Love in Your Life by Sarah Young

Copyright © 2009 by Sarah Young

Copyright © Published by arrangement with HarperCollins Christian Publishing, Inc.

All rights reserved.

Prvé vydanie.

Všetky práva vyhradené. Táto publikácia ani žiadna jej časť nesmie byť kopírovaná, rozmnožovaná ani inak šírená bez písomného súhlasu vlastníka autorských práv.

Preklad © Ján Dulla, 2022

Redakčná úprava a korektúry: Zuzana Ruttkayová

Grafická úprava: Citadella

Vydalo vydavateľstvo Citadella v roku 2022

ISBN 978-80-8182-193-6

Vytvorenie elektronickej verzie Dibuk, s. r. o., 2024

Túto knihu venujem Ježišovi,
Svojmu živému Bohu – Spasiteľovi!

Miloval svojich, čo boli na svete, miloval ich do krajnosti.

Ján 13:1

Niet ho tu, lebo vstal, ako povedal.

Matúš 28:6

Zvláštne poďakovanie patrí Kris Bearssovej
– mojej projektovej riaditeľke, editorke
a oveľa viac. Mala veľa rolí a pre tento
projekt znamenala významný prínos.
Poďakovať chcem aj Laure Minchewovej
a Lise Stilwellovej za ich vedenie, trpezlivosť
a povzbudzovanie. Cítim sa poctená,
že môžem pracovať s takým skvelým tímom.

Úvod

A som si istý, že ani smrť, ani život, ani anjeli, ani kniežatstvá, ani prítomnosť, ani budúcnosť, ani mocnosti, ani výška, ani hĺbka, ani nijaké iné stvorenie nás nebude môcť odlúčiť od Božej lásky, ktorá je v Kristovi Ježišovi, našom Pánovi (Rimanom 8:38 – 39). Nech tieto silné verše roznietia tvoje srdce a vybuchujú v tvojej mysli ako ohňostroje. Nič v celom stvorení nás nemôže odlúčiť od Ježišovej Lásky!

Obývame svet, ktorý je plný odlúčení: rodičov od detí, manželov od manželiek, priateľov od priateľov, detských snov od dospelých realít a tak ďalej. Existuje však ničivé odlúčenie, ktorému nikdy nebudú musieť čeliť kresťania – odlúčenie od Ježišovho milosrdenstva.

My, Ježišovi nasledovníci, čelíme každý deň nádhernej výzve: veriť Jeho Láske bez ohľadu na naše okolnosti. V priebehu rokov zažijeme veľa strát, no tá jedna vec, bez ktorej nevieme žiť, je zároveň tá, o ktorú nemôžeme nikdy prísť – Ježišova milujúca Prítomnosť. No ani táto skvelá pravda nemusí stačiť na to, aby nás s dôverou previedla našimi najťažšími obdobiami, keď nie je sprevádzaná empirickým poznaním Ježiša. Jeho Lásku musíme hľadať a „vidieť“ vo chvíľach nášho života.

Ježiš žije: videnie Jeho Lásky v Tvojom Živote ti má pomôcť stretnúť sa s tvojím živým Spasiteľom, keď prechádzaš rôznymi situáciami svojich dní – a najmä, keď riešiš ťažkosti. Túto knihu som písala so zreteľom na úžasnú Božiu Lásku k Jeho deťom. Ako pri mojich predošlých knihách, aj túto som zostavila na základe opakovaného počúvania a zapisovania – vždy v zbožnom spoliehaní sa na Svätého Ducha. Zapisovala som to, čo som „počula“ od veľkého Milenca mojej duše, keď som sústredene načúvala v Jeho Prítomnosti. Kniha Ježiš žije je písaná rovnakým štýlom ako Volanie Ježiša: z pohľadu Ježiša, ktorý hovorí k tebe.

Pri písaní tejto knihy sa mi neustále zhoršovalo zdravie, až som bola nakoniec slabšia než kedykoľvek predtým. V dôsledku toho dosiahlo uvedomenie si mojej núdze vôbec najvyššiu mieru a proces písania sa stal väčším skutkom viery než kedykoľvek predtým. Vzhliadala som k Pánovi v Jeho nekonečnom dostatku – prinášajúc Mu len svoju absolútnu nepostačujúcosť. On sa tu a tam sklonil, aby mi pomohol, neodradený tým, ako málo som priniesla na stôl. Občas ma prekvapil vrúcnosťou svojej Lásky. Pri zameriavaní sa na Ježiša ma vždy povzbudzovala Jeho súcitná Prítomnosť.

Biblia je jediné neomylné Božie Slovo. Na tom nemennom štandarde sa zakladajú moje zápisky a ja sa snažím zabezpečiť, aby bolo konzistentné s biblickou pravdou.

Modlitby v knihe Ježiš žije vás nabádam čítať pomaly a zbožne, otvoriac svoju myseľ a srdce Tomu, ktorý ťa miluje viac, než si vieš predstaviť. Dúfam, že sa zamyslíš aj nad veršami Biblie, ktoré som zaradila ku každému zápisu. Božie Slovo je živé a plné sily; hlboko preniká ľudským srdcom a mení životy.

Modlím sa za to, aby knihu Ježiš žije využil Boh na zvýšenie tvojho vedomia Kristovej Lásky v tvojom živote. Modliť sa za všetkých čitateľov mojich kníh považujem za svoje radostné privilégium a každé ráno si z toho robím svoju hlavnú prioritu.

Želám ti, aby si deň čo deň zažívala hlbšiu, bohatšiu a trvalejšiu intimitu a spojenie s Ježišom.

Bohaté požehnania!

Sarah Youngová

Jeho láska

Už meno, ktorým ťa oslovujem – milovaná – prezrádza, ako veľmi ťa ľúbim. Tým, že som kvôli tebe znášal ponižovanie, mučenia smrť, som ti ukázal plný rozsah Mojej Lásky. Väčšia láska než táto je nemožná, ba dokonca nepredstaviteľná.

Do pamäti si si uložila veľa skúseností s Mojou bezpríkladnou Láskou. Chcem, aby si sa pri týchto spomienkach pristavovala: aby si sa z nich znova a znova tešila! Toto cvičenie pomôže presvedčiť tvoje pochybujúce srdce, že Moja výnimočná Láska je naozaj tvoja – po každú nanosekundu tohto života a po celú večnosť.

Keď zotrvávaš vo Mne, zotrvávaš aj v Mojej Láske, lebo Ja som Láska. Keď žiješ blízko Mňa – stále viac sa zhovárajúc so Mnou –, preniká celou tvojou bytosťou Moja živá Prítomnosť. To ti umožňuje uveriť v Moje milosrdenstvo, byť bezpečná v spasení, ktoré som pre teba získal.

Bolo pred veľkonočnými sviatkami.
Ježiš vedel, že nadišla jeho hodina odísť
z tohto sveta k Otcovi. A pretože miloval svojich, čo boli na svete, miloval ich do krajnosti.

Ján 13:1

Nik nemá väčšiu lásku ako ten,
kto položí život za svojich priateľov.

Ján 15:13

A my, čo sme uverili, spoznali sme lásku,
akú má Boh k nám. Boh je láska; a kto ostáva
v láske, ostáva v Bohu a Boh ostáva v ňom.

1 Jánov 4:16

Lenže ja dúfam v tvoje milosrdenstvo,
moje srdce sa teší z tvojej pomoci.

Žalm 13:6

Radosť

Ustavične sa vo mne raduj. Toto je neustála voľba. Nachádzať vo Mne Radosť je možné aj v najťažších časoch. Keďže som vždy blízko, som stále dostupný, aby som ti pomohol. Viem ťa preniesť aj dobami extrémneho protivenstva.

Predstav si ženu, ktorá sa zasnúbila s mužom, ktorého hlboko miluje a obdivuje. Jej srdce prekypuje láskou zakaždým, keď si spomenie na svojho milého. Problémy ustupujú do pozadia, nedokážu stlmiť jej nadšenie a vzrušenie. Podobne tomu, keď si spomenieš, že som tvoj dokonalý Snúbenec a že si sa Mi sľúbila naveky, môžeš vo Mne plesať aj vtedy, keď čelíš mnohým problémom.

Vždy blízko seba Ma nachádzaš v prítomnej chvíli. Moja Prítomnosť v súčasnosti je zdroj nekonečnej Radosti: stály hodokvas! Nasýtenie duše, ktoré vo Mne nachádzaš, ti pomáha mať dobré vzťahy s inými ľuďmi. Pri užívaní si Mojej stálej Prítomnosti môžeš obdarúvať iných tvojou miernosťou.

Ustavične sa radujte v Pánovi! Opakujem: Radujte sa! Vaša miernosť nech je známa všetkým ľuďom. Pán je blízko.

Filipanom 4:4 – 5

Smutné sú všetky dni bedára, lež (človek) jasnej mysle (má) vždy hodokvas.

Príslovia 15:15

Sťa na bohatej hostine sa nasýti moja duša a moje ústa ťa budú chváliť jasavými perami.

Žalm 63:6

Ostaňte vo mne a ja vo vás. Ako ratolesť nemôže prinášať ovocie sama od seba, ak neostane na viniči, tak ani vy, ak neostanete vo mne.

Ján 15:4

Viera

Moje svetlo na teba stále žiari, či si to uvedomuješ, alebo nie. Včasráno sú tvoje myšlienky často deformované – dokonca katastrofické. Aj keď sa možno cítiš zahalená v tme, spomeň si, že Mne je tma ako svetlo. Som s tebou a Moja Láska k tebe nikdy neochabuje. Oveľa viac než svetlo dňa potrebuješ Svetlo Mojej Prítomnosti.

Keď ti cesta pred tebou pripadá tmavá a hrozivá, stále môžeš veriť Mne, že ťa povediem. Kráčanie vo viere sa podobá použitiu radaru na určenie cesty, ktorou by si mala ísť. Radšej než snažiť sa vidieť cez mraky neistoty upieraj oči na Mňa. Viem ti ukázať cestu vpred aj tam, kde sa zdá, že žiadna nie je. Navyše, keď sa snažíš zotrvať v rozhovore so Mnou, otvára sa Mi tvoja duša. Moja láskavá Prítomnosť dokáže naplniť tvoju dušu vrúcnou radosťou aj uprostred tvojho boja.

Pre teba ani tmy tmavé nebudú a noc sa rozjasní ako deň. Tebe je tma ako svetlo.

Žalm 139:12

Lebo žijeme vo viere, a nie v nazeraní.

2 Korinťanom 5:7

Včasráno mi daj pocítiť, že si sa zmiloval nado mnou, lebo sa spolieham na teba. Ukáž mi cestu, po ktorej mám kráčať, veď svoju dušu dvíham ku tebe.

Žalm 143:8

S očami upretými na Ježiša, pôvodcu a zavŕšiteľa viery. On namiesto radosti, ktorá sa mu núkala, vzal na seba kríž, pohrdol potupou a sedí po pravici Božieho trónu.

Hebrejom 12:2

Postoj

V mojej prítomnosti máš nekonečné uznanie. Často sa súdiš podľa toho, čo vidíš v zrkadle, aj keď vieš, aký je ten neustále sa meniaci obraz vrtkavý a plytký. Rovnako máš sklon cítiť sa otrokyňou videnia sa očami iných ľudí, prísne posudzujúcich tvoj osobný výkon a takmer vždy nespokojných s niečím, čo si povedala alebo vykonala.

„Byť otrokyňou“ je ten správny výraz. Naozaj si otrokyňou, keď sa meriaš iným pohľadom, než Mojím. Posudzovanie svojej hodnoty na základe toho, ako vyzeráš, či už pred sebou alebo pred inými, je vždy pasca. Je to akoby si presýpala piesok v snahe nájsť zlato – hľadiac len na zrnká piesku prepadávajúce cez sito, ignorujúc vzácne nugety, ktoré na ňom zostávajú. Zlato predstavuje tvoju večnú časť: tvoju dušu. Tá je neviditeľná pre všetkých okrem Mňa, toho, kto s tebou plánuje stráviť večnosť. Aj keď je neviditeľná, dobre živená duša môže v skutočnosti zlepšiť tvoj vzhľad: keď spočívaš v istote Môjho milosrdenstva, tvoja tvár žiari Radosťou Mojej Prítomnosti.

Moje uznanie tebe je nekonečné, lebo bude pokračovať naveky. Zakladá sa výlučne na Mojej spravodlivosti, ktorá je na celú včenosť tvoja. Keď hľadíš do zrkadla, snaž sa vidieť taká, aká naozaj si – zaodiata v rúchu dokonalej spravodlivosti, okrášlená žiarivým uznaním.

Hneď zrána nás naplň svojou milosťou a budeme jasať a radovať sa po všetky dni života.

Žalm 90:14

Robíš z neho požehnanie pre všetky veky, blažíš ho radosťou pred svojou tvárou.

Žalm 21:7

S jasotom sa chcem tešiť v Pánovi, duša mi zaplesá v mojom Bohu, pretože ma zaodial rúchom spásy, plášťom spravodlivosti ma zahalil ako ženícha, čo chystá veniec, ako mladuchu, okrášlenú skvostmi.

Izaiáš 61:10

Koniec ukážky